﻿ 16:07 – Il-Qorti laqgħet it-talba għall-ħelsien mill-arrest ta' Michel Rizzo u Claude Licari. 16:05 – Il-Maġistrat Charmaine Galea laqgħet it-talba għall-iffriżar tal-assi tal-kumpanija Progress Press iżda ċaħdet it-talba għall-iffriżar tal-assi ta' Michel Rizzo, Direttur Maniġerjali tal-Allied Newspapers, responsabbli mill-pubblikazzjoni tat-Times u Claude Licari, eks uffiċjal finanzjarju. 16:03 – Tidħol lura l-Maġistrat Charmaine Galea u mistennija tagħti d-digriet. 15:32 – Il-Maġistat Charmaine Galea ssospendiet is-seduta sabiex tiddelibera d-deċiżjoni tagħha dwar il-ħelsien mill-arrest. 15:27 – Għadhom għaddejjin l-argumenti fuq it-talba tal-ħelsien mill-arrest. 15:23 – L-Avukat Montalto rribatta li d-Difiża kienet taf li l-imputati xi darba kienu ħa jkunu taħt arrest u xorta baqgħu jipparteċipaw bi ħġarhom fl-investigazzjonijiet. L-Avukat Giglio sostna li d-Difiża qed titlob biex aktar persuni jixhdu f'dan il-każ. Tenna li persuni fil-Progress Press ilhom ġranet iħaffru fl-arkivji biex tnaddaf isimha. Huwa tenna wkoll li dawn in-nies huma nies serji li jridu juru li mxew b'diliġenza, Michel Rizzo inkluż. 15:15 – Il-Prosekuzzjoni qalet ukoll li s-sitwazzjoni għall-imputati nbidlet issa li qegħdin taħt arrest allura din il-kawża trid tiġi protetta. 15:14 – Il-Maġistrat talbet sabiex nimxu għat-talbiet tal-ħelsien mill-arrest. Il-Prosekuzzjoni oġġezzjonat għal dawn it-talbiet għaliex għad hemm persuni li jridu jixhdu fosthom mill-Malta Enterprise u mill-Progress Press. Sostna li dan il-każ ikkumplikat irid jiġi spjegat minn nies pajżana. 15:12 – Il-Prosekuzzjoni tibqa' ssostni li l-ordni tal-iffriżar tal-assi tkun qed tipproteġi din il-kawża. 15:11 – Huwa qal li Rizzo qatt ma rċieva rikavat personalment u għalhekk qed joġġezzjona għal din it-talba. Giglio sostna li l-Prosekuzzjoni qed tgħid li ma kienx hemm dħul u li l-profil finanzjarju ta' Rizzo huwa impekkabbli. L-Ispettur Lianne Bonello ħadet il-ġurament sabiex titla' tixhed. Hija tgħid li €4,500 mill-flus ta' Rizzo ma jistgħux jinstabu. Hija tgħid ukoll li kellu €700,000 f'liquid assets' u li l-profil finanzjarju tiegħu ma ssenjalax problemi. Giglio jsostni li ma hemm xejn ħażin u li l-Qorti għandha biżżejjed provi biex tikkonferma dan għal Rizzo. L-Avukat Montalto sostna l-istess ħaġa għall-klijent tiegħu bid-differenza li l-profil finanzjarju tiegħu huwa inqas minn ta' Rizzo. Huwa qal li beda bħala wejter f'lukanda sabiex maż-żmien laħaq uffiċjal għoli mal-Allied. 15:05 – Id-Difiża sostniet li Michel Rizzo dejjem tkellem mal-Pulizija bħala uffiċjali tal-Kumpanija u għalhekk din tagħmel din is-sitwazzjoni kumplikata. Il-Prosekuzzjoni qalet li l-evidenza tista' turi li kien hemm dħul u allura trid tipproteġi dan id-dħul li jista' jkun frodat milli jintuża. 15:02 – L-Avukat staqsa wkoll jekk hemmx dubju li Licari jistax jintervjeni fl-investigazzjonijiet. L-Ispettur wieġbet le. Issa tela' jixhed ukoll l-Ispettur Joseph Xerri. L-Ispettur Xerri ġie mistoqsi jekk il-Pulizija stabbilitx jekk il-flus mill-Malta Enterprise qatt waslux għand Michel Rizzo. L-Ispettur qal li ma jirriżultax li dawn waslu għand Rizzo personalment. Montalto staqsa jekk waslulux il-flus f'kapaċità oħra. L-Ispettur wieġeb li le. Bħalissa ż-żewġ partijiet qed jagħmlu l-argumenti tagħhom fuq l-ordni ta' qbid u ffriżar tal-assi. 14:52 – L-Avukat tad-Difiża Joe Giglio talab lill-Ispettur Ann Marie Xuereb sabiex titla' tixhed. Hija telgħet fuq il-pedana tax-xhieda. L-Avukat Joe Giglio staqsa lill-Ispettur Xuereb jekk taqbilx li kien hawn inkjesta mill-Maġistrat Josette Demicoli u li fiha tat struzzjoni lill-pulizija biex tinvestiga. L-Ispettur qablet ma' dawn id-dikjarazzjonijiet. Staqsa wkoll jekk Michel Rizzo kienx qed jaġixxi bħala Direttur tal-Kumpanija. L-Ispettur qalet li l-imputat dejjem tela' jixhed u pprovda dokumenti aktar milli kien mitlub. Għall-mistoqsijiet tad-Difiża l-Ispettur qalet li Michel Rizzo qatt ma rriżulta li pprova jintralċa l-investigazzjoni. L-Ispettur qalet ukoll li l-persuni kollha involuti f'din l-investigazzjoni dejjem żammu mal-appuntamenti u t-talbiet tal-prosekuzzjoni. L-Avukat Roberto Montalto staqsa jekk dawn l-istess mistoqsijiet u r-risposti għalihom japplikawx għal Claude Licari. L-Ispettur wieġbet fl-affermattiv. L-Avukat Roberto Montalto staqsa jekk Claude Licari għadux jaħdem mal-kumpanija. L-Ispettur qalet li m'għadux jaħdem hemm però ma tafx id-data bl-eżatt. 14:43 – Il-Prosekuzzjoni talbet għall-ordni ta' qbid u ffriżar tal-assi. L-Avukat Joe Giglio oġġezzjona għal din it-talba, f'isem Michel Rizzo u mhux f'isem il-kumpanija Progress Press Ltd. 14:41 – Licari qed ikun rappreżentat mill-Avukat Roberto Montalto filwaqt li Michel Rizzo u Progress Press Ltd qed ikunu rappreżentati minn Dr Joe Giglio. 14:40 – Claude Licari ta' 41 sena, imwieled Ħ'Attard u huwa minn San Ġwann wieġeb mhux ħati għall-akkużi fil-konfront tiegħu. 14:39 – Michel Rizzo ta' 56 sena minn San Ġiljan u mwieled Tas-Sliema wieġeb ukoll "defenittivament mhux ħati" għall-akkużi fil-konfront tiegħu. 14:38 – Il-kumpanija mixlija hija Progress Press Company Ltd. u li tagħha kien Chairman Vince Buhagiar, eks Direttur Maniġerjali ta' Allied li wkoll qed jaffaċċja akkużi kriminali fosthom dwar ħasil ta' flus. Għan-nom tal-kumpanija Michel Rizzo wieġeb defenittivament mhux ħati għan-nom tal-kumpanija. 14:37 – Il-kumpanija mixlija hija rappreżentata minn Michel Rizzo stess li llum huwa akkużat quddiem il-Qorti wkoll. Il-Maġistrat Charmaine Galea qrat l-akkużi fil-konfront tal-imputati fosthom frodi, ħasil ta' flus u falsifazzjoni ta' dokumenti. 14:27 – Michel Rizzo u persuna oħra maħsuba li hija l-kontrollur finanzjarju tal-Allied Newspapers se jkunu qed jaffaċċjaw akkużi kriminali quddiem il-Maġistrat Charmaine Galea. Il-preżentata se tkun qed issir f'awla 4. Aktar qabel – Michel Rizzo, id-Direttur Maniġerjali preżenti tal-Allied Group, il-kumpanija responsabbli mill-pubblikazzjoni tal-gazzetta The Times, flimkien ma' persuna oħra qed jitressqu l-Qorti taħt arrest u se jiġu mixlija b'reati ta' ħasil ta' flus u frodi, fost akkużi oħra. Iż-żewġ persuni qed jitressqu wara aktar investigazzjonijiet mill-Pulizija tad-Dipartiment tal-Investigazzjonijiet tar-Reati Finanzjari, f'għeluq ta' Inkjesta Maġisterjali dwar allegazzjonijiet ta' ħasil ta' flus u tixħim bejn Keith Schembri u l-eks Direttur Maniġerjali ta' Allied Newspapers, tat-Times, Adrian Hillman. Dik l-istess inkjesta, fil-konklużjonijiet tagħha kienet talbet lill-Pulizija biex tinvestiga d-diretturi tal-kumpanija Allied Newspapers. Riċentament fil-midja ġie rrappurtat li t-Times setgħet frodat tliet kwarti ta' miljun ewro lil Malta Enterprise fuq finanzjament li kisbet biex tinvesti f'magna tal-istampar.